અમદાવાદ- ગણેશોત્સવ જ નહીં વિભિન્ન પર્વપ્રસંગોમાં મૂર્તિઓની ઘણી માગ હોય છે અને પીઓપીની મૂર્તિઓ ધૂમ વેચાય છે. પર્યાવરણ માટે નુકસાનકારક એવી પીઓપી મૂર્તિઓના બદલે માટીની મૂર્તિઓ લેવાનું ભારપૂર્વક જણાવતાં જનજાગૃતિ કાર્યક્રમો પણ થાય છે. પરંતુ લેવા જાઓ તો ક્યાંય ન મળે! હવે આ સમસ્યા રાજ્યના ત્રણ શહેરોમાં સમાપ્ત થવા જઈ રહી છે. કારણ કે ઇકો ફ્રેન્ડલી માટી મૂર્તિઓના વપરાશ વધારવાના હેતુથી અમદાવાદ, વડોદરા અને સૂરત ખાતે માટી મૂર્તિ મેળાનું આયોજન કરાયું છે. ગુજરાત માટીકામ કલાકારી અને રૂરલ ટેકનોલોજી સંસ્થાન દ્વારા આ આયોજન કરવામાં આવ્યું છે અને આશા છે કે નાગરિકોનો સાથસહકાર મળશે. માટીની મૂર્તિઓ બનાવતા કારીગરોને પણ આનાથી પ્રોત્સાહન મળશે. નાગરિકોને મોટી સંખ્યામાં આનો લાભ લેવા અપીલ કરવામાં આવી છે.